Наил ҒӘЙЕТБАЙ ЙӘНроман “Нисек Аллаға ышанмайһығыҙ?Һеҙ үлек инегеҙ. Ул һеҙҙе терелтте.Ул һеҙҙе тағы ла үлтерер, йәнә терелтер...” Ҡөрьән. Әл – Бәҡара сүрәһе, 28-се аят “–Кем этәрҙе һуң әле мине был сәйер темағароман яҙырға?–Үҙегеҙ икенсе тема таба алманығыҙмы ни? Ҡана, уҡырға бирегеҙ әле.– Мин уны мейестә яндырҙым.– Ышанмайым. Ҡулъяҙмалар утта янмай.” М. Булгаков. “Оҫта һәм Маргарита” 1.Май айының ямғырлы көнөндә Юлдыбай – Баймаҡ юлында йөк машинаһы еңел автомобиль менән бәрелеште. Ҙур транспортты йөрөтөүсегә бер ни ҙә булманы тиерлек, ә “Лада”ның руль артындағы егетте – Саматты – ауыр хәлдә тиҙ ярҙам машинаһында болнисҡа алып киттеләр. Аңын юғалтманы ул, әммә ваҡыты-ваҡыты менән үҙенә ни булғанлығын аңлай алманы. Нисек булды һуң әле бөтәһе лә?!Самат ҙур тиҙлек менән елдерә ине. Юл тап-таҡыр, ҡамасаулаусы транспорт күренмәй. Бына алда барған автобусты ҡыуып етте. Ә ул ниңәлер ашыҡмай. Самат автобусты үтә башланы. Шунан һуң ваҡиғалар өҙөк-йыртыҡ күҙ алдына килергә тотондо: ниңәлер уның “Лада”һы ҡабырғаһында ята, Самат рүленә йәбешкән, уға машинанан сығырға кәрәктер бит, ә ул ҡыбырҙай ҙа алмай... Бына уны носилкаға һалалар, шунан ҡайҙалыр алып баралар: нимә эшләйҙәр һуң уның менән? Хәйер, Самат бер ни һорашмай, бар ваҡиғаларға битараф – шулай булырға тейеш кеүек уға... Ҡапыл өҫтән көслө лампалар күҙенә һуҡты. Ә Саматты ап-аҡ халат кейгән кешеләр уратып алды.